Številka: 1002-838/2024-3130-2

Datum: 02. 08. 2024

Zadeva: Prenos neizrabljenega dela letnega dopusta pri istem delodajalcu

Na Ministrstvo za javno upravo ste naslovili dopis z vprašanji glede prenosa letnega dopusta vezano na konkreten primer.

Uvodoma pojasnjujemo, da Ministrstvo za javno upravo (v nadaljevanju: ministrstvo) ne more reševati ali odločati v konkretnih primerih oziroma dajati konkretnih navodil za vodenje postopkov in odločanje, ampak lahko le posreduje mnenja in odgovore sistemske narave v zvezi z zakonskimi določbami in določbami izvršilnih predpisov, ki sodijo v delovno področje ministrstva, predstojnik pa je tisti, ki odloča o pravicah in obveznostih javnih uslužbencev v konkretnem primeru, upoštevaje vse okoliščine primera.

Ministrstvo v okviru svojih pristojnosti ugotavlja, da določba glede sorazmernega dela letnega dopusta ni urejena v zakonodaji, ki bi bila v pristojnosti Ministrstva za javno upravo, pač pa v 161. členu Zakona o delovnih razmerjih[[1]](#footnote-1) (v nadaljnjem besedilu: ZDR-1), v katerem je v drugem odstavku določeno:

*»Če delavec med koledarskim letom sklene pogodbo o zaposlitvi z drugim delodajalcem, mu je vsak delodajalec dolžan zagotoviti izrabo sorazmernega dela letnega dopusta glede na trajanje zaposlitve delavca pri posameznem delodajalcu v tekočem koledarskem letu, razen če se delavec in delodajalec dogovorita drugače.«.*

Izhajajoč iz osnovnega koncepta Zakona o javnih uslužbencih[[2]](#footnote-2) (v nadaljnjem besedilu: ZJU) - Republike Slovenije kot enotnega delodajalca[[3]](#footnote-3) – je treba v primerih, ko gre za prehod javnega uslužbenca znotraj istega delodajalca (Republika Slovenija), pri prenosu letnega dopusta upoštevati, da gre za enega delodajalca. Z vidika racionalne rabe javnih sredstev tako delodajalec v navedenem primeru upošteva oboje:

1. da gre za enega delodajalca, kar omogoča prenos neizrabljenega letnega dopusta, kakor tudi,
2. da čeprav gre za istega delodajalca, se v vsakem organu odmeri letni dopust na podlagi kriterijev in določi izraba letnega dopusta v sorazmernem delu.

Če bi tako primeroma javni uslužbenec bil

* pri organu 1 v delovnem razmerju 8 mesecev in bil upravičen do letnega dopusta za celo leto v višini 36 dni,
* pri organu 2 pa v delovnem razmerju 4 mesece in bil upravičen do 33 dni za celotno leto,

bi to pomenilo, da je upravičen pri 1. organu do 24 dni (sorazmerni delež za 8 mesecev od 36 dni), pri 2. organu pa 11 dni (sorazmerni delež za 4 mesece od 33 dni). Skupna izraba je torej v tistem letu možna le v višini 35 dni, ne glede na to ali je javni uslužbenec izrabil letni dopust pri vsakem organu posebej ali je prišlo do prenosa.

Skladno z določbo 31. člena ZJU pravice in dolžnosti delodajalca v organu državne uprave in v upravi lokalne skupnosti izvršuje predstojnik. Predstojnik lahko za izvrševanje pravic in dolžnosti delodajalca pooblasti vodjo kadrovskega poslovanja.

Glede na navedeno imate možnost, da na delodajalca naslovite bodisi dopis bodisi zahtevo za odpravo kršitev (skladno z drugim odstavkom 24. člena ZJU).[[4]](#footnote-4)

S spoštovanjem,

Pripravila: po pooblastilu

|  |  |
| --- | --- |
| mag. Violeta Mašić | Barbara Koželj-Sladič |
| sekretar | vodja sektorja |

1. Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE [↑](#footnote-ref-1)
2. Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb [↑](#footnote-ref-2)
3. Drugi odstavek 3. člena ZJU [↑](#footnote-ref-3)
4. (2) Če javni uslužbenec meni, da delodajalec ne izpolnjuje obveznosti iz delovnega razmerja ali krši katero od njegovih pravic iz delovnega razmerja, ima pravico zahtevati, da delodajalec kršitev odpravi oziroma da svoje obveznosti izpolni. Rok za izpolnitev obveznosti oziroma odpravo kršitve je 15 dni. [↑](#footnote-ref-4)